ระเบียบกรุงเทพมหานคร ว่าด้วยค่าตอบแทนบุคคลภายนอกที่ช่วยปฏิบัติราชการด้านงานสิ่งแวดล้อม พ.ศ. 2542

ระเบียบกรุงเทพมหานคร

ระเบียบกรุงเทพมหานคร
ว่าด้วยค่าตอบแทนบุคคลภายนอกที่ช่วยปฏิบัติราชการด้านงานสิ่งแวดล้อม
พ.ศ.
2542
--------------------

                        โดยที่เป็นการสมควรวางระเบียบกรุงเทพมหานครว่าด้วยค่าตอบแทนบุคคลภายนอก
ที่ช่วยปฏิบัติราชการด้านงานสิ่งแวดล้อม
                        อาศัยอำนาจตามความในมาตรา
49 
แห่งพระราชบัญญัติระเบียบบริหารราชการกรุงเทพ
มหานคร  พ.ศ.
2528  ประกอบกับข้อ 6 และข้อ 7  แห่งข้อบัญญัติกรุงเทพมหานคร เรื่อง  การ
จ่ายค่าตอบแทนบุคคลภายนอกที่ช่วยปฏิบัติราชการ พ.ศ.
2536  
ผู้ว่าราชการกรุงเทพมหานคร
จึงกำหนดระเบียบขึ้นไว้  ดังต่อไปนี้
                        ข้อ  1 
ระเบียบนี้เรียกว่า 
"ระเบียบกรุงเทพมหานครว่าด้วยค่าตอบแทนบุคคลภายนอก
ที่ช่วยปฏิบัติราชการด้านงานสิ่งแวดล้อม  พ.ศ. 2542"
                        ข้อ  2 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
                        ข้อ  3 
บรรดาข้อบังคับ  ระเบียบ
หรือคำสั่งอื่นใดในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้  ให้ใช้ระเบียบนี้แทน
                        ข้อ  4 
ในระเบียบนี้บุคคลภายนอกที่ช่วยปฏิบัติราชการด้านสิ่งแวดล้อมประกอบด้วย
                        (1)  ผู้เชี่ยวชาญ
                        (2)  อาสาสมัคร
                        ข้อ  5 
กิจการที่บุคคลภายนอกมาช่วยปฏิบัติราชการ ได้แก่
                        (1)  การให้คำปรึกษาในกิจการต่างๆ ที่เกี่ยวข้องกับงานด้านสิ่งแวดล้อม
                        (2)  การดำเนินกิจกรรมใดๆ
ที่เกี่ยวกับงานด้านสิ่งแวดล้อม 
เช่น การสำรวจข้อมูล
การติดตามประมวลผล การประชาสัมพันธ์
การเผยแพร่ความรู้เกี่ยวกับสิ่งแวดล้อม เป็นต้น
                        (3) 
การเพิ่มพูนความรู้หรือประสบการณ์ด้วยการฝึกอบรม การสอน การสาธิต การฝึกงาน
ทั้งภาคทฤษฎีและปฏิบัติ  หรือให้บริการอื่นใดที่เกี่ยวข้องกับงานสิ่งแวดล้อม
                        (4) 
การช่วยเหลือปฏิบัติราชการเกี่ยวกับการบังคับใช้กฎหมาย เพื่อการป้องกันและ
แก้ปัญหาสิ่งแวดล้อม
                        ข้อ  6 
บุคคลภายนอกที่ช่วยปฏิบัติราชการ จะต้องมีคุณสมบัติ  ดังต่อไปนี้
                        (1)  ผู้เชี่ยวชาญ  จะต้องเป็นผู้จบการศึกษาระดับปริญญาตรีขึ้นไปและเคยปฏิบัติงาน
เกี่ยวข้องกับงานด้านสิ่งแวดล้อม  หรือมีประสบการณ์การทำงานที่เกี่ยวข้องกับงานด้านสิ่งแวดล้อม
ไม่น้อยกว่า 5 ปี
                        (2)  อาสาสมัคร  จะต้องเป็นบุคคลที่มีอายุตั้งแต่ 15 ปีขึ้นไป  ซึ่งเป็นผู้มีความรู้ หรือ
ประสบการณ์ 
สามารถปฏิบัติงานตามข้อ 5 (2) - (4) 
แล้วแต่กรณีและต้องเป็นผู้มีความประพฤติ
เรียบร้อย 
มีสุขภาพแข็งแรง ไม่เป็นโรคติดต่อร้ายแรง
                        ข้อ  7 
หลักเกณฑ์และวิธีการคัดเลือกบุคคลภายนอกที่ช่วยปฏิบัติราชการด้านงาน
สิ่งแวดล้อม 
ให้ผู้ว่าราชการกรุงเทพมหานครเป็นผู้แต่งตั้งผู้เชี่ยวชาญและอาสาสมัคร
ตามความ
จำเป็นของแต่ละกิจกรรมหรือโครงการ  ทั้งนี้  ให้มีผู้เชี่ยวชาญไม่ได้เกินกิจกรรมหรือโครงการละ
3 คน
                        ข้อ  8 
การจ่ายค่าตอบแทนแก่บุคคลภายนอกตามระเบียบนี้  ให้กระทำได้เฉพาะบุคคล
ภายนอกที่ช่วยปฏิบัติราชการตามวันและเวลาที่ได้ปฏิบัติงานจริงโดยให้ได้รับค่าตอบแทน  ดังนี้
                        (1)  ค่าตอบแทนสำหรับผู้เชี่ยวชาญ
เบิกจ่ายได้คนละ ชั่วโมงละ 300 บาท และเบิกจ่าย
ได้ไม่เกินวันละ 3 ชั่วโมง
                        (2)  ค่าตอบแทนสำหรับอาสาสมัคร
เบิกจ่ายได้คนละ ชั่วโมงละ 35 บาท โดยต้องช่วย
ปฏิบัติราชการเป็นเวลาติดต่อกันไม่น้อยกว่า 2 ชั่วโมง
เศษของชั่วโมงให้ตัดทิ้ง  ทั้งนี้
ให้เบิกจ่าย
ได้วันละไม่เกิน 200 บาท
                        ข้อ  9 
การเบิกจ่ายเงินค่าตอบแทน 
ให้ดำเนินการตามข้อบัญญัติ 
กฎข้อบังคับ ระเบียบ
หรือคำสั่งที่กรุงเทพมหานครถือปฏิบัติ
                        ข้อ  10  เงื่อนไขในการเข้าปฏิบัติงาน
การปฏิบัติงานและการสิ้นสุดการปฏิบัติงานให้เป็น
ไปตามที่ได้รับอนุมัติ  โดยคำนึงถึงความจำเป็นรีบด่วนและประโยชน์ของทางราชการ
                        ข้อ  11  ในกรณีที่มีเหตุพิเศษสมควรปฏิบัติเป็นอย่างอื่น  หรือที่ไม่มีกำหนดไว้ในระเบียบนี้
ให้เสนอผู้ว่าราชการกรุงเทพมหานครพิจารณาสั่งการเป็นกรณีๆ
ไป
                        ข้อ  12  ให้ปลัดกรุงเทพมหานครรักษาการตามระเบียบนี้

                                                            ประกาศ  ณ 
วันที่  3  กันยายน  พ.ศ. 2542

พิจิตต  รัตตกุล                   

ผู้ว่าราชการกรุงเทพมหานคร